Mandag den 14. december 2020 vil en total solformørkelse kaste sin skygge over det sydamerikanske kontinent.

Langsomt vil Månen glide ind foran Solen, og på et øjeblik vil et af Solsystemets mest spektakulære fænomener forvandle dag til nat i Argentina og Chile.

Men hvad er det egentlig, der sker under solformørkelse? Få svaret her.

Hvad er solformørkelse?

En solformørkelse opstår, når Månen placerer sig præcis mellem Jorden og Solen. Når en formørkelse er total, dækker Månen hele solskiven, så Solens stråler blokeres.

At Månen netop kan dække for Solen er et kosmisk tilfælde: Solens diameter er 400 gange større end Månen, men afstanden er også 400 gange større.